אשדוד במקום ה- 8 מתוך 14 הערים עם הכנסה נטו של 14,188 שקלים למשק בית והוצאה של 10,686 שקלים. כך עולה מנתוני הלשכה המרכזית לסטטיסטיקה, שבדקה גם כמה משפחות משלמות משכנתא באשדוד?
השבוע פרסמה הלשכה המרכזית לסטטיסטיקה סקר ובו נתוני הוצאות והכנסות של משקי בית ב- 14 הערים הגדולות בישראל. אשדוד, העיר החמישית בגודלה הגיעה למקום ה-8 בסקר המתייחס לשמונה הערים בהם האוכלוסייה מעל 200,000 תושבים: ירושלים, תל אביב, חיפה, ראשון לציון, אשדוד, פתח תקווה, באר שבע ונתניה, וכן לשש הערים המונות בין 100,000- 200,000 תושבים: רמת גן, חולון, בת ים, בני ברק, אשקלון ורחובות. סקר זה נערך על ידי הלשכה המרכזית לסטטיסטיקה מדי חמש עד שבע שנים מאז שנות ה-50, ומדי שנה משנת 1997.
עוד עולה מהסקר כי ההכנסה הכספית נטו לנפש באשדוד היא 4,323 שקלים. ממוצע נפשות באשדוד 3.3 כמו הממוצע הארצי ואילו מספר המפרנסים הממוצע למשק בית באשדוד 1,6. כמעט 70% מתושבי אשדוד מתגוררים בדירות בבעלותם ומעל 50% משלמים משכנתא.
מהנתונים עולה כי אשדוד נמצאת במקום השמיני מכלל 14 הערים הגדולות עם הכנסה נטו למשק הבית העומדת על 14,188 שקלים והוצאות משקי בית של 10,686 שקלים. עוד עולה כי למעלה מ- 80% מההכנסות באשדוד מקורן בעבודה. העיר ראשון לציון מדורגת במקום הראשון עם הכנסה נטו למשק בית בסך של 19,182 שקלים והוצאה של 12,817 שקלים. אחריה העיר רחובות, עם 17,773 שקלים לחודש למשק בית, בעוד ההוצאה הכספית למשק בית ברחובות עומדת על 12,687 שקלים. היא רמת גן במקום השלישי, עם הכנסה כספית נטו למשק בית של 17,601 שקלים, והוצאה כספית למשק בית שעומדת על 12,700 שקלים. רביעית מדורגת פתח תקווה, עם הכנסה למשק בית שמסתכמת ב-17,190 שקלים והוצאה של 12,584 שקלים. העיר ללא הפסקה תל אביב במקום חמישי עם הכנסה למשק בית של 17,079 שקלים והוצאה של 14,184 שקלים. המקום השמיני כאמור שייך לאשדוד כשחיפה נמצאת אחריה עם 14,158 שקלים הכנסה ו- 12,161 שקלים הוצאה.